

**ประกาศองค์การบริหารส่วนตำบลเขาขาว**

**เรื่อง มาตรการต่อต้านการให้/รับสินบนเพื่อป้องกันการทุจริตและประพฤติมิชอบ**

-------------------------------------

 ด้วยยุทธศาสตร์ชาติว่าด้วยการป้องกันและปราบปรามการทุจริต ระยะที่ ๓ (พ.ศ.๒๕๖๐ – ๒๕๖๔) ประเด็นยุทธศาสตร์ที่ ๔ ได้กำหนดให้การประเมินคุณธรรมและความโปร่งใสในการดำเนินงานของหน่วยงานภาครัฐ (Intergrity and Transparency Assesment-ITA) เป็นเครื่องมือสำคัญในการป้องกันการทุจริตเชิงรุก ด้วยการยกระดับธรรมาภิบาลเพื่อให้หน่วยงานภาครัฐ มีการดำเนินงานอย่างโปร่งใสมีแนวทางในการป้องกันความเสี่ยงที่อาจก่อให้เกิดการทุจริต รวมทั้งสามารถยับยั้งการทุจริตที่อาจเกิดขึ้นได้อันจะส่งผลต่อการยกระดับค่าดัชนีการรับรู้การทุจริต (Coruption Perception Index : CPI) ของประเทศไทยให้ดียิ่งขึ้น ทั้งในระดับชาติและระดับสากล พร้อมทั้งสนองตอบนโยบายรัฐบาลด้านการส่งเสริมการบริหารราชการแผ่นดินมีธรรมาภิบาลและการป้องกันปราบปรามการทุจริตและประพฤติมิชอบในภาครัฐ

 องค์การบริหารส่วนตำบลเขาขาว ในฐานะหน่วยงานของรัฐเป็นองค์กรปกครองส่วนท้องถิ่นที่ต้องขับเคลื่อนยุทธศาสตร์ชาติว่าด้วยการป้องกันและปราบปรามการทุจริต ฯ และนโยบายรัฐบาลสู่การปฏิบัติที่เป็นรูปธรรม จึงได้กำหนดมาตรการต่อต้านการให้/รับสินบน เพื่อป้องกันการทุจริตและประพฤติมิชอบเป็นมาตรการสำคัญ ทั้งนี้ เพื่อให้การปฏิบัติงานขององค์การบริหารส่วนตำบลเขาขาวปลอดภัยจากทุจริตในการปฏิบัติงาน (Coruption Free) การให้หรือรับสินบน (Bribery) กับเจ้าหน้าที่ของรัฐ หรือเจ้าหน้าที่ของหน่วยงานภาคเอกชนถือว่าการกระทำใด ๆ ที่เป็นการฝ่าฝืนกฎหมายเป็นสิ่งที่ไม่ถูกต้องและเป็นไปตามนโยบายการกำกับดูแลองค์กรที่ดี (Organization Governance) จึงได้กำหนดแนวทางปฏิบัติ ดังนี้

1. เจ้าหน้าที่องค์การบริหารส่วนตำบลเขาขาวต้องปฏิบัติงานตามมาตรการนี้โดยไม่เข้าไป

เกี่ยวข้องกับการรับหรือให้สินบนไม่ว่าทางตรงหรือทางอ้อมโดยเด็ดขาด

1. เจ้าหน้าที่องค์การบริหารส่วนตำบลเขาขาว จะต้องให้ความสำคัญกับประโยชน์ส่วนรวม

มากกว่าประโยชน์ส่วนตน และจะต้องปฏิบัติหน้าที่เพื่อประโยชน์ของทางราชการเท่านั้น เพื่อป้องกันมิให้เกิดผลประโยชน์ทับซ้อน (Conflict of Interest)

1. เจ้าหน้าที่ขององค์การบริหารส่วนตำบลเขาขาว จะต้องไม่จูงใจหรือเสนอหรือสัญญาว่าจะให้

หรือให้ เพื่อให้ได้มาซึ่งสินบน จากเจ้าหน้าที่ภาคเอกชนหรือบุคคลอื่นใด โดยมีจุดประสงค์เพื่อจูงใจให้กระทำการ ไม่กระทำการหรือประวิงการกระทำอันขัดต่อจริยธรรม จรรยาบรรณของหน่วยงานและมิชอบด้วยกฎหมาย

1. การจัดซื้อจัดจ้างทุกประเภท ห้ามมิให้มีเรียกร้องรับสินบนจากการดำเนินการจัดซื้อจัดจ้างซึ่ง

จะต้องดำเนินการด้วยความโปร่งใส ซื่อสัตย์ ตรวจสอบได้ ภายใต้กฎหมาย กฎ ระเบียบที่เกี่ยวข้องโดยเคร่งครัด

1. องค์การบริหารส่วนตำบลเขาขาวจะให้ความเป็นธรรมและคุ้มครองบุคลากรหรือบุคคลอื่นใดที่

แจ้งเบาะแสหรือหลักฐานเรื่องการให้หรือรับสินบน รวมถึงบุคลากรที่ปฏิเสธต่อการให้หรือรับสินบน โดยใช้มาตรการคุ้มครองผู้ร้องเรียนหรือผู้ให้ความร่วมมือในการรายงานการให้หรือรับสินบนตามระเบียบและกฎหมายที่กำหนดไว้

1. ผู้ใดพบเห็นการกระทำที่เข้าข่ายเป็นการให้หรือรับสินบน จะต้องรายงานผู้บังคับบัญชาโดย

ทันที หรือร้องเรียนไปที่ช่องทางการรับเรื่องร้องเรียนที่อยู่ในความรับผิดชอบของหน่วยงานตรวจสอบและประเมินผล

1. การดำเนินการใด ๆ ตามมาตรการนี้ให้ใช้แนวทางปฏิบัติตามที่กำหนดไว้ องค์การบริหารส่วน

ตำบลเขาขาวจะมีการตรวจสอบมาตรการและแนวทางการดำเนินงานอย่างสม่ำเสมอ เพื่อให้สอดคล้องกับการเปลี่ยนแปลงของกฎหมาย

 จึงประกาศมาเพื่อทราบและถือปฏิบัติโดยเคร่งครัดต่อไป

 ประกาศ ณ วันที่ 19 เดือน มิถุนายน พ.ศ. 2562



 (นายนพดล นงเกษม)

 นายกองค์การบริหารส่วนตำบลเขาขาว

**แนวทางการปฏิบัติตามมาตรการต่อต้านการให้/รับสินบน**

**เพื่อป้องกันการทุจริตและประพฤติมิชอบขององค์การบริหารส่วนตำบลเขาขาว**

---------------------

**๑. หลักการว่าด้วยการต่อต้านการให้/รับสินบน**

 องค์การบริหารส่วนตำบลเขาขาวห้ามบุคลากร เจ้าหน้าที่ขององค์การบริหารส่วนตำบลเขาขาวให้/รับสินบนและห้ามมิให้ผู้ใดติดสินบนพนักงานเจ้าหน้าที่และบุคลากรภายนอก ซึ่งมีหน้าที่ต้องปฏิบัติตามหลักการนี้จะต้องไม่จัดหา เสนอ หรือขอให้/รับสินบน เงินใต้โต๊ะ เงินทุจริต เงินค่าอำนวยความสะดวก หรือของขวัญที่ไม่เหมาะสมแก่บุคลากรของรัฐ หรือบุคคล เจ้าหน้าที่ขององค์การบริหารส่วนตำบลเขาขาวและบุคคลภายนอก จะต้องปฏิบัติตามกฎหมายและระเบียบที่เกี่ยวข้องกับการต่อต้านการให้/รับสินบนทั้งหมด

**๒. วัตถุประสงค์**

 ๒.๑ หลักการข้างต้นเป็นหลักประกันว่า เจ้าหน้าที่ขององค์การบริหารส่วนตำบลเขาขาวจะต้องปฏิบัติตามกฎหมายต่อต้านเรื่องสินบนที่เกี่ยวข้อง การไม่ปฏิบัติตามกฎหมายต่อต้านเรื่องสินบนอาจส่งผลให้องค์การบริหารส่วนตำบลเขาขาวเสื่อมเสียและเจ้าหน้าที่ขององค์การบริหารส่วนตำบลเขาขาวที่เกี่ยวข้องในเรื่องนี้ต้องรับโทษทั้งทางวินัย แพ่งและอาญา

 ๒.๒ หลักการนี้ใช้บังคับเจ้าหน้าที่ขององค์การบริหารส่วนตำบลเขาขาวทุกคนและใช้บังคับกับบุคลากรภายนอก ซึ่งดำเนินงานในนามของหน่วยงานภาครัฐด้วย โดยต้องปฏิบัติตามกฎหมายที่เกี่ยวข้อง รวมทั้งข้อกำหนดว่าด้วยมาตรฐานของคุณธรรมและจริยธรรมของหน่วยงานและประมวลจริยธรรมพนักงานส่วนตำบล

**๓. แนวทางดำเนินการป้องกันและปราบปรามการทุจริตและประพฤติมิชอบในภาครัฐเกี่ยวกับสินบน**

 ประกาศคณะกรรมการ ป.ป.ช. เรื่องหลักเกณฑ์การรับสินบนหรือประโยชน์อื่นใดโดยธรรมจรรยาของเจ้าหน้าที่รัฐ พ.ศ.๒๕๔๓ ได้ให้นิยาม

 การรับทรัพย์สินหรือประโยชน์อื่นใดโดยธรรมจรรยา หมายความว่า การรับทรัพย์สินหรือประโยชน์อื่นใดจากญาติ หรือจากบุคคลที่ให้กันในโอกาสต่าง ๆ โดยปกติตามขนบธรรมเนียม ประเพณี หรือวัฒนธรรม หรือให้กันตามมารยาทที่ปฏิบัติกันในสังคม

 ญาติ หมายความว่า ผู้บุพการี ผู้สืบสันดาน พี่น้องร่วมบิดามารดา หรือร่วมบิดาหรือร่วมมารดาเดียวกัน ลุง ป้า น้า อา คู่สมรส ผู้บุพการีหรือผู้สืบสันดานของคู่สมรส บุตรบุญธรรมหรือผู้รับบุตรบุญธรรม

 ประโยชน์อื่นใด หมายความว่า สิ่งที่มีมูลค่า ได้แก่

1. การลดราคา
2. การรับความบันเทิง
3. การรับบริการ
4. การรับการฝึกอบรม
5. สิ่งอื่นใดในลักษณะเดียวกัน

ห้ามมิให้เจ้าหน้าที่ของรัฐผู้ใด รับทรัพย์สินหรือประโยชน์อื่นใด จากบุคคล นอกเหนือจากทรัพย์สิน

หรือประโยชน์ใดอันควรได้ ตามกฎหมาย กฎ ข้อบังคับ ที่ออกโดยอาศัยอำนาจตามบทบัญญัติแห่งกฎหมาย เว้นแต่การรับทรัพย์สินหรือประโยชน์อื่นใด โดยธรรมจรรยา ตามที่กำหนดไว้ในประกาศนี้

 เจ้าหน้าที่ของรัฐจะรับทรัพย์สินหรือประโยชน์อื่นใด โดยธรรมจรรยาได้ ดังต่อไปนี้

1. รับทรัพย์สินหรือประโยชน์อื่นใดจาก ญาติ ซึ่งให้โดยเสน่หา ตามจำนวนที่เหมาะสมตามฐานา

นุรุป

1. รับทรัพย์สินหรือประโยชน์อื่นใดจากบุคคลอื่นซึ่งมิใช่ญาติมีราคาหรือมูลค่าในการรับจากแต่

ละบุคคลแต่ละโอกาสไม่เกินสามพันบาท

1. รับทรัพย์สินหรือประโยชน์อื่นใดที่การให้นั้นเป็นการให้ในลักษณะให้กับบุคคลทั่วไป

- การรับทรัพย์สินหรือประโยชน์ใดจากต่างประเทศ

- ผู้ให้มิได้ระบุให้เป็นของส่วนตัว

- มีราคาหรือมูลค่าเกินกว่าสามพันบาทไม่ว่าจะระบุเป็นของส่วนตัว หรือไม่ แต่มีเหตุผลความ

จำเป็นที่จะต้องรับไว้เพื่อรักษาไมตรี มิตรภาพ หรือความสัมพันธ์อันดีระหว่างบุคคล ให้เจ้าหน้าที่ของรัฐผู้นั้นรายงาน รายละเอียดข้อเท็จจริงเกี่ยวกับการรับทรัพย์สินหรือประโยชน์ดังกล่าวต่อผู้บังคับบัญชาทราบโดยเร็ว หากผู้บังคับบัญชาเห็นว่าไม่มีเหตุที่จะอนุญาตให้เจ้าหน้าที่ผู้นั้นยึดถือทรัพย์สินหรือประโยชน์ดังกล่าวนั้นไว้เป็นประโยชน์ส่วนบุคคลให้เจ้าหน้าที่ของรัฐผู้นั้นรับทรัพย์สินหรือประโยชน์นั้นส่งมอบทรัพย์สินให้หน่วยงานของรัฐ เจ้าหน้าที่ของรัฐผู้นั้นสังกัดโดยทันที

 - การรับทรัพย์สินหรือประโยชน์อื่นใดที่ไม่เป็นไปตามหลักเกณฑ์ หรือมีราคาหรือมูลค่ามากกว่าที่กำหนดไว้ข้างต้น

 - เจ้าหน้าที่ของรัฐได้รับมาแล้วโดยมีความจำเป็นอย่างยิ่ง ที่ต้องรับไว้เพื่อรักษาไมตรีมิตรภาพ หรือความสัมพันธ์อันดี ระหว่างบุคคล เจ้าหน้าที่ของรัฐผู้นั้นต้องแจ้งข้อเท็จจริงเกี่ยวกับการรับทรัพย์สินหรือประโยชน์นั้นต่อผู้บังคับบัญชา ซึ่งเป็นหัวหน้าส่วนราชการ ผู้บริหารสูงสุดของรัฐวิสาหกิจ ฯลฯ ที่เจ้าหน้าที่ของรัฐผู้นั้นสังกัด โดยทันทีที่สามารถกระทำได้ เพื่อให้วินิจฉัยว่ามีเหตุผล ความจำเป็น ความเหมาะสมและสมควรที่จะได้ให้เจ้าหน้าที่ของรัฐผู้นั้นรับทรัพย์สินหรือประโยชน์นั้นไว้เป็นสิทธิของตนหรือไม่

 - ในกรณีที่ผู้บังคับบัญชา ฯลฯ มีคำสั่งไม่ว่าสมควรรับทรัพย์สินหรือประโยชน์ดังกล่าวก็ให้คืนทรัพย์สินหรือประโยชน์นั้นแก่ผู้ให้โดยทันที กรณีที่ไม่สามารถคืนให้ได้ ต้องส่งมอบทรัพย์สินหรือประโยชน์ดังกล่าวให้เป็นสิทธิของหน่วยงานที่เจ้าหน้าที่ของรัฐ ผู้นั้นสังกัดโดยเร็ว เมื่อได้ดำเนินการแล้วให้ถือว่าเจ้าหน้าที่ของรัฐผู้นั้นไม่เคยได้รับทรัพย์สินหรือประโยชน์ดังกล่าวเลย

**๔. คำนิยาม**

|  |  |
| --- | --- |
| สินบน (Bribery) | หมายถึง ทรัพย์สินหรือประโยชน์อื่นใด ที่จูงใจหรือเสนอว่าจะให้ สัญญาว่าจะให้มอบ การยอมรับ การให้ หรือร้องขอสิ่งใดสิ่งหนึ่งอันส่งผลต่อการตัดสินอย่างใดอย่างหนึ่ง ในลักษณะจูงใจให้กระทำการหรือไม่กระทำการขัดต่อกฎหมาย คุณธรรมและจริยธรรม หรือหน้าที่ที่รับผิดชอบ |
| การทุจริต หรือคอร์รัปชั่น | หมายถึง การปฏิบัติหรือละเว้นการปฏิบัติในตำแหน่งหน้าที่ หรือการใช้อำนาจในตำแหน่งหน้าที่โดยมิชอบในทุกรูปแบบ ไม่ว่าจะเป็นการให้หรือรับสินบน การนำเสนอหรือการให้คำมั่นว่าจะให้ การขอ หรือการเรียกร้อง ทั้งที่เป็นทรัพย์สิน เงิน สิ่งของ สิทธิหรือผลประโยชน์อื่นใด ที่เป็นการขัดต่อศีลธรรม จริยธรรม และกฎหมาย กฎ ระเบียบ นโยบายต่อเจ้าหน้าที่ของรัฐหรือบุคคลอื่นใด เพื่อให้ได้มาซึ่งประโยชน์อันมิควรได้ทั้งต่อหน่วยงาน ตนเอง หรือผู้ที่เกี่ยวข้อง |
| ทรัพย์สิน | หมายรวมถึง ทรัพย์สินและวัตถุไม่มีรูปร่าง ซึ่งอาจมีราคาและอาจถือไว้ได้ เช่น เงิน บ้าน รถยนต์ หุ้น เป็นต้น |
| ประโยชน์อื่นใด | การลดราคา การรับความบันเทิง การรับบริการ เป็นต้น |
| เจ้าหน้าที่ขององค์การบริหารส่วนตำบลเขาขาว | หมายถึง ข้าราชการ พนักงานส่วนตำบล พนักงานจ้าง ลูกจ้างประจำที่ดำเนินการตามประกาศนี้ |
| ผู้ที่เกี่ยวข้อง | หมายถึง คู่สมรส บุตร บิดามารดา พี่น้อง/ญาติสนิทของเจ้าหน้าที่ขององค์การบริหารส่วนตำบลเขาขาวทุกระดับ |

**๕. แนวปฏิบัติ**

 เจ้าหน้าที่ขององค์การบริหารส่วนตำบลเขาขาว ต้องปฏิบัติตามแนวทางที่ได้กำหนดไว้ ดังนี้

 ๑. ปฏิบัติตามมาตรการต่อต้านการให้/รับสินบน เพื่อป้องกันการทุจริตและประพฤติมิชอบขององค์การบริหารส่วนตำบลเขาขาว ข้อกำหนดว่าด้วยมาตรฐานทางคุณธรรมและจริยธรรม ประมวลจริยธรรมข้าราชการส่วนท้องถิ่น รวมทั้งกฎ ระเบียบ ข้อบังคับและกฎหมายที่เกี่ยวข้อง โดยไม่ต้องเข้าไปเกี่ยวข้องกับการทุจริตคอรัปชั่นในทุกรูปแบบ ไม่ว่าทางตรงหรือทางอ้อม

 ๒. ไม่กระทำการใด ๆ ที่เป็นการแสดงถึงเจตนาว่าเป็นการทุจริตคอร์รัปชั่น การให้หรือรับสินบนแก่ผู้มีส่วนได้ส่วนเสียที่เกี่ยวข้องกับหน่วยงานในเรื่องที่ตนมีหน้าที่รับผิดชอบทั้งทางตรงหรือโดยทางอ้อม เพื่อให้ได้มาซึ่งผลประโยชน์แก่หน่วยงาน ตนเอง หรือผู้ที่เกี่ยวข้อง

 ๓. ไม่ละเลยหรือเพิกเฉย เมื่อพบเห็นการกระทำที่เข้าข่าย การทุจริตคอร์รัปชั่นที่เกี่ยวกับหน่วยงาน โดยถือเป็นหน้าที่ที่ต้องรายงานให้ผู้บังคับบัญชาหรือแจ้งบุคคล/หน่วยงานที่รับผิดชอบได้ทราบโดยทันที และให้ความร่วมมือในการตรวจสอบข้อเท็จจริงต่าง ๆ อย่างเต็มที่

**๖. การกระทำที่ต้องใช้ความระมัดระวังกรณีที่มีความเสี่ยงสูงในการให้/รับสินบน**

 การกระทำดังต่อไปนี้ เจ้าหน้าที่ขององค์การบริหารส่วนตำบลเขาขาวทุกระดับจะต้องปฏิบัติโดยเฉพาะ ในเรื่องดังต่อไปนี้ด้วยระมัดระวัง เนื่องจากมีความเสี่ยงสูงต่อการให้/รับสินบน

 -ค่าอำนวยความสะดวก

 ค่าอำนวยความสะดวก หมายถึง ค่าใช้จ่ายจำนวนเล็กน้อยที่จ่ายให้แก่เจ้าหน้าที่ขององค์การบริหารส่วนตำบลซึ่งผู้ให้ไม่มีเจตนาหรือจูงใจให้เจ้าหน้าที่กระทำการ หรือไม่กระทำการหรือประวิงเวลากระทำอันมิชอบด้วยหน้าที่ แต่เป็นเพียงเพื่อให้เจ้าหน้าที่ดำเนินการตามกระบวนการหรือเป็นตัวกระตุ้นให้ดำเนินการด้วยความรวดเร็ว ซึ่งในกระบวนการนั้นไม่เกี่ยวข้องกับการต้องใช้ดุลพินิจ และเป็นการกระทำในหน้าที่ของเจ้าหน้าที่ผู้นั้นอยู่แล้ว เช่น การขอใบอนุญาต การขอหนังสือรับรอง และการบริการสาธารณะ เป็นต้น

 องค์การบริหารส่วนตำบลเขาขาว ไม่สนับสนุนให้เจ้าหน้าที่ขององค์การบริหารส่วนตำบลเขาขาวทุกระดับรับค่าอำนวยความสะดวก ดังกล่าวแต่อย่างใด

 -การให้หรือรับของขวัญ ของกำนัล การเลี้ยงรับรอง

 การให้หรือรับของขวัญ ของกำนัน การเลี้ยงรับรองและค่าใช้จ่ายอื่น ๆที่เกี่ยวข้องให้เป็นไปตามแนวทางปฏิบัติตามระเบียบสำนักนายกรัฐมนตรีว่าด้วยการให้หรือรับของขวัญของเจ้าหน้าที่รัฐ พ.ศ.๒๕๔๔ และประกาศคณะกรรมการ ป.ป.ช. เรื่อง หลักเกณฑ์การรับทรัพย์สินหรือประโยชน์อื่นใดโดยธรรมจรรยาของเจ้าหน้าที่ของรัฐ พ.ศ.๒๕๔๓ และอื่น ๆ ที่เกี่ยวข้อง

 -การให้เงินบริจาคเพื่อการกุศลและการรับบริจาค

 การให้เงินสนับสนุนไม่ว่าจะเป็นเงิน วัตถุหรือทรัพย์สิน แก่กิจกรรมหรือโครงการใดการให้การสนับสนุนนั้นต้องมีวัตถุประสงค์เพื่อประโยชน์ต่อสังคม โดยต้องเป็นองค์กรที่เชื่อถือได้ มีใบรับรองและต้องดำเนินการด้วยความโปร่งใส ผ่านขั้นตอนการอนุมัติของผู้บริหารขององค์การบริหารส่วนตำบลเขาขาว ส่วนการรับเงินบริจาคต้องได้รับอนุมัติจากหน่วยงานและกระทำอย่างโปร่งใส พร้อมกับมีวัตถุประสงค์ในการบริจาคที่ชัดเจนและจะต้องไม่เป็นการบริจาคที่ทำขึ้นเพื่อปกปิดการให้สินบนและมีการบันทึกข้อมูลทางบัญชีที่ถูกต้องตรงตามความเป็นจริง

**๗. การฝ่าฝืนมาตรการ**

 องค์การบริหารส่วนตำบลเขาขาวจะดำเนินการลงโทษทางวินัยแก่บุคลากรผู้ฝ่าฝืนมาตรการนี้ รวมถึงผู้บังคับบัญชาโดยตรงที่เพิกเฉยต่อการกระทำความผิดหรือรับทราบว่ามีการกระทำความผิด โดยถือเป็นหน้าที่ที่ต้องรายงานผู้บังคับบัญชาหรือบุคคลที่รับผิดชอบได้รับทราบและให้ความร่วมมือในการตรวจสอบข้อเท็จจริงต่าง ๆ และหากฝ่าฝืนมาตรการนี้ถือเป็นการกระทำโดยทุจริตต่อหน้าที่ หรือกระทำความผิดทางอาญาโดยเจตนา ให้ผู้บังคับบัญชารายงานต่อนายกองค์การบริหารส่วนตำบลเขาขาวโดยทันทีและดำเนินการทางคดีอาญาโดยเร็วที่สุด

 ในกรณีคู่สัญญา ที่ปรึกษา หรือบุคคลใดที่กระทำการในนามขององค์การบริหารส่วนตำบลเขาขาว ฝ่าฝืนการปฏิบัติตามมาตรการนี้ องค์การบริหารส่วนตำบลเขาขาวจะพิจารณาดำเนินการตามระเบียบ ข้อบังคับ หรือสัญญาจ้างแล้วแต่กรณี และหากการกระทำให้องค์การบริหารส่วนตำบลเขาขาว ขอสงวนสิทธิดำเนินการทางกฎหมายในทุกช่องทางต่อไป

**๘. การกำกับ ติดตามและประเมินมาตรการ**

 ๑. องค์การบริหารส่วนตำบลเขาขาวจะจัดให้มีการตรวจสอบ กำกับ ติดตามและประเมินมาตรการการต่อต้านการให้และรับสินบนให้มีความเหมาะสมและทันต่อสถานการณ์อย่างเหมาะสมและต่อเนื่อง

 ๒. องค์การบริหารส่วนตำบลเขาขาวจะจัดให้มีการประเมินและปรับปรุงมาตรการนี้ตามความเหมาะสม หรืออย่างน้อยปีละ ๑ ครั้ง หรือการเปลี่ยนแปลงของปัจจัยภายในและปัจจัยภายนอกที่มีนัยสำคัญ เช่น การแก้ไขรัฐธรรมว่าด้วยการป้องกันและปราบปรามการทุจริต และกฎหมาย ระเบียบ ข้อบังคับ ที่เกี่ยวข้อง เป็นต้น

-------------------